## Justícia invertix 678.227 euros per a habilitar un local a Sagunt destinat a Jutjat de Primera Instància i Instrucció número 7 i per a un altre de nova creació

*** Els funcionaris, el jutge i la lletrada d’Administració de justícia d’este jutjat ja s’han traslladat a la nova seu judicial
* La consellera ha visitat les noves instal·lacions i ha destacat que “són un exemple de la voluntat del Consell perquè l’Administració de justícia tinga els mitjans per a oferir els seus servicis en condicions òptimes”**

La Conselleria de Justícia i Administració Pública ha habilitat un local a Sagunt per al Jutjat de Primera Instància i Instrucció número 7 i per a un altre jutjat de futura creació, després d’unes obres en les quals s’han invertit 678.227 euros.

En este sentit, els set funcionaris, el jutge i la lletrada de l’Administració de justícia del Jutjat de Primera Instància i Instrucció número 7 ja s’han traslladat a la nova seu judicial des de la seua anterior ubicació, en un local provisional que havia sigut cedit per l’Ajuntament de Sagunt en el carrer Conqueridor.

Este jutjat dona servici al partit judicial de Sagunt, que comprén uns 100.000 habitants pertanyents a un total de 17 municipis (Sagunt, Canet d’en Berenguer, Petrés, Gilet, Albalat dels Tarongers, Segart, Estivella, Torres Torres, Algímia d’Alfara, Algar de Palància, Alfara de la Baronia, Quart de les Valls, Benavites, Faura, Benifairó de les Valls i Quartell).

La consellera de Justícia i Administració Pública, Nuria Martínez, ha visitat estes noves instal·lacions, així com la seu principal dels jutjats situada en avinguda Dr. Palos, 24, i el Jutjat de Violència sobre la Dona, juntament amb l’alcalde de Sagunt, Darío Moreno, el secretari autonòmic de Justícia i Autogovern, José Luis Font, i els directors generals de Justícia i Autogovern, M. José Adalid, i d’Atenció a les Víctimes i Accés a la Justícia, Francisco Soler.

Nuria Martínez ha destacat que “estes noves instal·lacions són un exemple de la voluntat del Consell de dotar la justícia, els seus funcionaris, professionals i ciutadans amb els millors mitjans, en este cas materials, per a aconseguir una administració de justícia eficient i que puga prestar els seus servicis en condicions òptimes”.

**Nova seu judicial**

El local per a la seu del Jutjat de Primera Instància i Instrucció número 7, es troba en el carrer Roma, 16 i dona també al carrer Numància de Sagunt, en un edifici residencial plurifamiliar construït sobre una parcel·la de 550 metres quadrats. S’ha habilitat unint tres locals que es trobaven sense ús.

La nova seu judicial consta d’un vestíbul d’entrada amb dependències de seguretat i control, a més d’estades per a dos jutjats incloent sengles despatxos de jutge i de lletrat de l’Administració de justícia.

El nou local també inclou una sala de vistes i una sala multiús, sales d’espera de víctimes i acusats o detinguts, lavabos generals, lavabos per al personal i habitacions d’instal·lacions.

**Obres realitzades**

La planta s’ha organitzat amb una distribució simètrica en les dependències administratives dels dos jutjats incorporant una eixida secundària, necessària per les condicions de seguretat contra incendis. En este sentit, en la part més pròxima a l’entrada pel carrer Roma s’ha organitzat una circulació en U disposant les dos sales, 1 de vistes i una multiús, les zones d’espera i les zones de servici. En el límit entre les dos s’ha disposat els taulells d’atenció de cada un dels jutjats i els espais de consultes de professionals amb doble entrada. Els treballs han consistit a desmuntar i demolir les instal·lacions anteriors.

La nova seu judicial també compta amb elements per a facilitar l’accessibilitat, com bucles magnètics en taulells d’atenció i sales de vista i multiús, senyalística amb directori general i cartells de les estades, així com banda senyalitzadora autoadhesiva en el paviment.

Fecha: 10/07/2025